J. Blanár, poslanec: (2003-10-30):
V čase zbližovania právnej regulácie v oblasti ochrany spotrebiteľa a potreby podpísania Európskej dohody o pridružení narastá aj význam spotrebiteľských združení, ktoré zabezpečujú informovanosť, osvetu a poradenskú činnosť pre širokú verejnosť. Malo by byť v záujme štátu, aby zabezpečil také prostredie, v ktorom budú mať možnosť spotrebiteľské združenia rozvíjať občianskej aktivity a vytvárať odborné a profesijné zázemie pre spotrebiteľov. Štátny rozpočet však nepočíta s pokrytím nákladov na fungovanie spotrebiteľských združení a tie peniaze, ktoré vyčlenil na tento rok, nielenže krátil, ale doteraz ani nevyplatil. Na Slovensku je založených niekoľko združení na ochranu spotrebiteľa, no, žiaľ, mnohé fungujú len formálne, pretože nemajú vytvorené základné podmienky na svoju existenciu. Nie je vyriešený systém financovania týchto organizácií. Neexistuje koncepcia a koordinácia neštátnych organizácií s príslušnými štátnymi orgánmi a inštitúciami. Tento fakt konštatuje aj správa odboru európskej integrácie pri Úrade vlády Slovenskej republiky, ktorú pripravil Ing. Juraj Knop pod názvom Proces európskej integrácie v oblasti ochrany spotrebiteľa. Vážený pán minister, v nadväznosti na vyššie uvedené skutočnosti si vám dovoľujem položiť tieto otázky: Prvá otázka. Do konca októbra 2003 ešte nebola rozdelená dotácia Ministerstva hospodárstva Slovenskej republiky organizáciám pôsobiacim v ochrane spotrebiteľa. Ako môžu realizovať tieto organizácie náročné úlohy spojené so začlenením Slovenskej republiky do spoločného európskeho trhu? Druhá otázka. Na dotáciu pre aktivity v ochrane spotrebiteľa bolo vyčlenených zo štátneho rozpočtu 2 600 000 Sk, čo v Českej republike bolo 17 miliónov. Má sa však v skutočnosti rozdeliť len 2 150 000 Sk. Na čo sa použijú zostávajúce peniaze 550-tisíc? Keď sa chceli združenia o zostávajúce peniaze ešte uchádzať, bolo im povedané, že komisia je už rozpustená a nikto sa s tým na Ministerstve hospodárstva Slovenskej republiky nebude zaoberať. Tretia otázka. Na účte Ministerstva hospodárstva Slovenskej republiky leží od januára 2000 2 600 000 Sk. Na čo budú použité úroky z týchto peňazí, ktoré nabehli na účet v Národnej banke Slovenskej republiky? Štvrtá otázka. Budú odškodnené organizácie, ktoré poškodilo Ministerstvo hospodárstva Slovenskej republiky oneskoreným vyplatením dotácie? V novembri dostanú len 75 % zo schválenej sumy. Tieto treba okamžite vyúčtovať a až potom bude odvedených ďalších 25 %. Kedy? Deň pred Vianocami? Peniaze sa koncom roku už nedajú efektívne využiť. Musia sa rýchlo minúť a k 15. januáru vyúčtovať. Organizácie po celý rok nevedia, či dostanú dotáciu a v akej výške. Nemôžu rozvinúť aktivity, ktoré prezentovali v projekte. Ale v zmluve sa požaduje detailné plnenie, akoby peniaze prišli na začiatku roku. Je to hazardovanie so štátnymi peniazmi. Piata otázka. Čo mieni urobiť Ministerstvo hospodárstva Slovenskej republiky, aby sa tohtoročná situácia neopakovala? Šiesta otázka. Podľa zdrojov blízkych Ministerstvu hospodárstva Slovenskej republiky Slovenská obchodná inšpekcia ani tento rok nevyužila 37 mil. Sk, ktoré dostala na testovanie tovarov. Bude za to niekto postihnutý? Ak sa vrátia tieto peniaze do štátneho rozpočtu, na čo budú použité? Siedma otázka a posledná. Zmluvy, ktoré museli podpísať spotrebiteľské organizácie s Ministerstvom hospodárstva Slovenskej republiky o pridelení dotácie, pripravovali právnici ministerstva. Tieto zmluvy sú neprimerané, združenia sú jednostranne znevýhodňované a ministerstvo si v nich prakticky uplatňuje len svoje záujmy. Tieto zmluvy boli podpísané pod tlakom, v tiesni a za nápadne nevýhodných podmienok. Dva mesiace pred koncom roka s dlhmi na konte však združenia nemali na výber. Ďakujem pekne za pozornosť a očakávam odpoveď na všetky otázky, pán minister. Z. Martináková, podpredsedníčka NR SR: Myslím, že na tabuli bolo ešte jedno meno, ale chcem sa v tejto chvíli spýtať, či už teda nikto nemá záujem vystúpiť v interpeláciách. (Reakcia z pléna.) Aha, preto nechcete už vystúpiť, pán Hopta. Ďakujem. Vyhlasujem tento bol programu za skončený. Otváram ďalší bod, a to písomné odpovede členov vlády Slovenskej republiky na interpelácie poslancov Národnej rady Slovenskej republiky písomne podané predsedovi Národnej rady do 30. septembra 2003 , ktoré ste dostali ako tlač 433. Prosím pánov poslancov, ktorí chcú vystupovať pri tomto bode programu, aby pri vystúpení uviedli číslo, pod ktorým sa odpoveď člena vlády v tlači 433 nachádza. Otváram rozpravu. Pýtam sa, či sa chce niekto z poslancov vyjadriť, či chce vyjadriť svoje stanovisko k jednotlivým odpovediam. Nech sa páči. Písomne nemám žiadnu prihlášku. Uzatváram možnosť prihlásiť sa a vyhlasujem rozpravu za skončenú. Konštatujem, že sme prerokovali písomné odpovede členov vlády Slovenskej republiky na interpelácie poslancov Národnej rady. Vyhlasujem tento bod programu za skončený. Budeme pokračovať v rokovaní tak, ako sme odhlasovali pri schvaľovaní programu po tom, ako sme schválili prvý pilier dôchodkovej reformy, nasleduje teraz prvé čítanie o vládnom návrhu zákona o starobnom dôchodkovom sporení a o zmene a doplnení niektorých zákonov . Vládny návrh zákona ste dostali ako tlač 420. Návrh na jeho pridelenie na prerokovanie výborom máte v rozhodnutí č. 418. Prosím ministra práce, sociálnych vecí a rodiny Ľudovíta Kaníka, aby vládny návrh zákona pred poslancami odôvodnil. Nech sa páči, pán minister, máte slovo.